Title: ประกาศกระทรวงการคลัง เรื่อง  คำสั่งรัฐมนตรีให้ไว้แก่ศูนย์บริหารเงิน

ประกาศกระทรวงการคลัง

ประกาศกระทรวงการคลัง
เรื่อง คำสั่งรัฐมนตรีให้ไว้แก่ศูนย์บริหารเงิน[๑]

อาศัยอำนาจตามความในข้อ ๓
แห่งกฎกระทรวง ฉบับที่ ๑๓ (พ.ศ. ๒๔๙๗) ออกตามความในพระราชบัญญัติควบคุมการแลกเปลี่ยนเงิน พุทธศักราช ๒๔๘๕
รัฐมนตรีว่าการกระทรวงการคลังออกข้อกำหนดเป็นคำสั่งซึ่งบุคคลที่ขอรับอนุญาตและบุคคลที่ได้รับอนุญาตเป็นศูนย์บริหารเงินจะต้องปฏิบัติ
ดังต่อไปนี้

ข้อ ๑  ในประกาศนี้
เจ้าพนักงาน หมายความว่า
เจ้าพนักงานซึ่งได้รับการแต่งตั้งเพื่อปฏิบัติการตามพระราชบัญญัติควบคุมการแลกเปลี่ยนเงิน
พุทธศักราช ๒๔๘๕
ศูนย์บริหารเงิน หมายความว่า
บุคคลที่ได้รับอนุญาตให้ประกอบธุรกิจการบริหารจัดการเงินตราต่างประเทศให้บุคคลอื่น
รัฐมนตรี หมายความว่า รัฐมนตรีว่าการกระทรวงการคลัง
กลุ่มบริษัท หมายความว่า
บริษัทในเครือหรือบริษัทที่มีธุรกิจที่เกี่ยวเนื่องหรือมีความสัมพันธ์ทางธุรกิจการค้าระหว่างกัน
ซึ่งได้มอบหมายให้ศูนย์บริหารเงินทำหน้าที่บริหารจัดการเงินตราต่างประเทศแทนตน

ข้อ ๒ 
ให้ศูนย์บริหารเงินทำหน้าที่บริหารจัดการเงินตราต่างประเทศให้กับกลุ่มบริษัทโดยมีขอบเขตดังต่อไปนี้
(๑)
การรับซื้อภาระผูกพันหรือเอกสารเรียกเก็บเงินสกุลเงินตราต่างประเทศจากกลุ่มบริษัทเป็นเงินบาท
และรับจ่ายเงินตราต่างประเทศกับคู่ค้าในต่างประเทศ
(๒)
การหักกลบลบหนี้ภาระผูกพันสกุลเงินตราต่างประเทศกับคู่ค้าในต่างประเทศ
(๓)
การซื้อหรือขายเงินตราต่างประเทศหลังจากหักกลบลบหนี้แล้ว
และบริหารความเสี่ยงจากอัตราแลกเปลี่ยน
(๔)
การบริหารสภาพคล่อง อันได้แก่
(๔.๑) กู้ยืมเงินตราต่างประเทศจากต่างประเทศ
และปล่อยกู้เป็นเงินบาทให้แก่กลุ่มบริษัท
(๔.๒) นำสภาพคล่องส่วนเกินของกลุ่มบริษัทไปให้กู้ยืมเงินตราต่างประเทศในต่างประเทศ
(๕)
การจัดทำบัญชีของกลุ่มบริษัท

ข้อ ๓  บุคคลที่จะขอความเห็นชอบจัดตั้งศูนย์บริหารเงินต้องมีคุณสมบัติตามที่เจ้าพนักงานประกาศกำหนด
โดยให้ยื่นคำขอต่อรัฐมนตรีผ่านธนาคารแห่งประเทศไทยตามแบบที่เจ้าพนักงานกำหนดพร้อมด้วยเอกสารหลักฐานประกอบที่เกี่ยวข้อง
เมื่อได้รับความเห็นชอบจากรัฐมนตรีแล้ว
จึงดำเนินการจดทะเบียนจัดตั้งนิติบุคคลในประเทศไทยเพื่อขอรับใบอนุญาตเป็นศูนย์บริหารเงินจากรัฐมนตรี

ข้อ ๔  ในการประกอบธุรกิจตามข้อ ๒
ศูนย์บริหารเงินต้องปฏิบัติ
รวมทั้งจัดทำบัญชีและรายงานตามหลักเกณฑ์และวิธีการที่เจ้าพนักงานประกาศกำหนด

ข้อ ๕  เมื่อศูนย์บริหารเงินเลิกกิจการ
ให้เจ้าของ ผู้จัดการ หรือผู้ชำระบัญชีแจ้งต่อเจ้าพนักงานเป็นหนังสือภายใน
๑๕ วันนับแต่วันเลิกกิจการ พร้อมทั้งส่งคืนใบอนุญาตต่อเจ้าพนักงานด้วย

ข้อ ๖  ใบอนุญาตที่ออกมีอายุ ๑ ปี
เมื่อครบกำหนดอายุ ๑ ปี แล้ว ให้ใบอนุญาตมีอายุต่อไปเป็นคราวๆ คราวละ ๑ ปี
เว้นแต่รัฐมนตรีจะแจ้งเป็นหนังสือไม่ต่ออายุ ก่อนวันครบกำหนดอายุคราวใดคราวหนึ่งไม่น้อยกว่า
๓๐ วัน

ข้อ ๗  ประกาศฉบับนี้ให้ใช้บังคับตั้งแต่วันที่ ๕
กรกฎาคม พ.ศ. ๒๕๔๗ เป็นต้นไป

ประกาศ ณ วันที่ ๓๐
มิถุนายน พ.ศ. ๒๕๔๗
สมคิด  จาตุศรีพิทักษ์
รัฐมนตรีว่าการกระทรวงการคลัง

ธัญกมล/ศุภสรณ์/ตรวจ
๒๒ กันยายน ๒๕๔๗

ปริญสินีย์/ปรับปรุง
๓ สิงหาคม ๒๕๕๘

[๑] ราชกิจจานุเบกษา เล่ม ๑๒๑/ตอนพิเศษ ๗๓ ง/หน้า ๕/๒ กรกฎาคม ๒๕๔๗